Usain Bolt

**Usain St. Leo Bolt** (født 1986) er en jamaicansk tidligere friidrettsutøver (sprinter) og verdensrekordholder på 100, 200 meter og 4 × 100 meter stafett. Han har vunnet åtte olympiske gullmedaljer (hvorav seks individuelle) og elleve verdensmesterskap (hvorav åtte individuelle).

## Bakgrunn
Bolt ble født den 21. august 1986 i den lille byen Sherwood Content, som ligger i sognet Trelawny Parish nord på Jamaica. Han spilte først cricket, men fordi han løp raskt, ble han av sin trener anbefalt å prøve friidrett.

I motsetning til de fleste andre unge karibiske sprintere valgte Bolt å bli på hjemøya framfor å studere og trene ved universiteter i USA.

Bolt er 195&nbsp;cm høy og må overvinne mer luftmotstand enn mindre sprintere. Han tar også svært lange skritt og trenger bare 41 skritt på 100 meter, mens andre sprintere bruker mellom 43 og 45 skritt, og noen 48 skritt. Bolts høyre bein er litt kortere enn det venstre, og han bruker over 10 % kraft med det høyre beinet.

## De første mesterskapene
Bolt hadde flere gode prestasjoner allerede som junior. I 2002 vant han gull på 200 m under Junior-VM i Kingston. Dette før han hadde fylt 16 år. I det samme mesterskapet var han også med på å ta sølv både på 4x 100 m stafett og på 4 x 400 m stafett. Året etter tok han gull på 200 m under U-18 VM.

I 2004 løp han 200 m på 19,93 sekunder og ble med det den første junior til å løpe under 20,00 sekunder. Denne sesongen deltok han også i OL i Athen på sin spesialdistanse, 200 m, men det ble ikke noe suksess på grunn av skade. Han røk ut allerede i første runde.

I VM i Helsingfors i 2005 klarte han å ta seg til finalen på 200 m på tid. Finalen ble derimot ødelagt på grunn av skade, og Bolt kom sist i feltet med en tid på 26-tallet. Under friidrett-VM i Osaka i 2007 oppnådde han til da sine beste resultater som senior. Der tok han VM-sølv på 200 meter bak Tyson Gay og han var også med på Jamaicas stafettlag som tok sølv på 4 x 100 meter.

## Verdensrekorder og OL-gull
Under Reebok Grand Prix i New York 31. mai 2008 satte Bolt ny verdensrekord på 100 meter med tiden 9,72 sekunder.

Den 16. august 2008 slo han sin egen verdensrekord med tiden 9,69 sekunder i finalen i 100 m for menn under sommer-OL i Beijing. Han vant med det sitt første OL-gull. Den 20. august 2008 satte han ny verdensrekord på 200 meter med 19,30 sekunder og ble olympisk mester. Han var også med på det jamaicanske stafettlaget på 4 x 100 m som vant olympisk gull med den nye verdensrekorden 37,10 sekunder, men dette resultatet er senere strøket etter at lagkamerat Nesta Carter ble tatt i doping. Gullet gikk dermed til Trinidad og Tobago.

Bolt besøkte Norge for første gang i 2011 da han deltok i Bislett Games. Han vant da 200 meter på tiden 19,86 s.

Nøyaktig på dagen ett år etter OL-gullet på 100 m vant han sitt første VM-gull på samme distanse under friidretts-VM i Berlin og forbedret samtidig sin egen verdensrekord til 9,58 sekunder. Fire dager senere fortsatte han suksessen ved å vinne VM-gull på 200m med den nye verdensrekord 19,19 sekunder. Dette skjedde også ett år etter OL-gullet på samme distanse. To dager senere var han med og vant gull på 4 x 100m stafett, noe som gjorde ham til den tredje utøveren i historien som vant gull i alle tre sprintøvelsene i ett og samme VM. Maurice Greene og Tyson Gay gjorde det samme i henholdsvis 1999 og 2007.

Bolt var flaggbærer under åpningen av Sommer-OL i London i 2012. Han ble også olympisk mester på 100 meter for menn med ny olympisk rekord på 9,63.

Under Sommer-OL 2016 i Rio de Janeiro vant Bolt for tredje gang på rad både 100 m og 200 m. Han er den første friidrettsutøver som har vunnet 100 m i tre OL på rad. Bolt løp også ankeretappen på Jamaicas lag som vant 4 x 100 m stafett. Bolt sikret seg dermed sitt åttende OL-gull.

VM i friidrett 2017 var hans siste mesterskap. Der vant han sitt innledningsheat, med 10,07, men ble slått i semifinaleheatet sitt, av Christian Coleman. I finalen løp han på 9,95, og fikk bronsemedalje, bak Justin Gatlin og Christian Coleman.

## Utmerkelser
Etter OL i Beijing i 2008 ble Bolt utnevnt til kommandør av Utmerkelsesordenen. I 2009 ble han tildelt Jamaicaordenen. I 2012 ble han tildelt Bislett-medaljen.

## Meritter

* Junior-VM i friidrett 2002
** Gull 200 m
** Sølv 4*100m stafett
** Sølv 4*400m stafett
* U18-VM i friidrett 2003
** Gull 200 m
* VM i friidrett 2007
** Sølv 200 m
** Sølv 4 x 100 m stafett
* Sommer-OL 2008
** Gull 100 m
** Gull 200 m
* VM i friidrett 2009
** Gull 100m
** Gull 200m
** Gull 4 x 100m stafett
* VM i friidrett 2011
** Gull 200m
** Gull 4 x 100m stafett
* Sommer-OL 2012
** Gull 100m
** Gull 200m
** Gull 4 x 100m stafett
* VM i friidrett 2015
** Gull 100m
** Gull 200m
* Sommer-OL 2016
** Gull 100 m
* VM i friidrett 2017
** Bronse 100m

## Personlige rekorder

## Referanser


 I 2009 ble han tildelt Jamaicaordenen.

 Han ble også olympisk mester på 100 meter for menn med ny olympisk rekord på 9,63.



## Eksterne lenker
* 
*